Author: administrator
Last saved by: viktoria.radvanska
Company: Abyss

Predkladacia správa

Ministerstvo kultúry Slovenskej republiky (ďalej len „ministerstvo kultúry“) predkladá 
na základe uznesenia vlády SR č. 177/2010 bod B.1. zo dňa 10. marca 2010 k Programu komplexnej ochrany historických knižničných dokumentov, historických knižničných fondov a knižničného písomného dedičstva Slovenska na rokovanie vlády Slovenskej republiky Návrh na dobudovanie digitalizačného pracoviska Slovenskej digitálnej knižnice – detašovaného pracoviska Slovenskej národnej knižnice vo Vrútkach s vecným, časovým a finančným harmonogramom (ďalej len „návrh“).
Predkladaný návrh  nadväzuje na  zámery Stratégie rozvoja slovenského knihovníctva na roky 2008 – 2013, ktorú vláda Slovenskej republiky schválila uznesením č. 943/2007. Tento materiál sa zameriava  najmä na realizáciu strategickej  úlohy č. 4  Tvorba, ochrana a sprístupňovanie digitálneho kultúrneho a vedeckého dedičstva (priorita 4.4 Vybudovať v Slovenskej národnej knižnici v Martine Slovenskú digitálnu knižnicu ako pilotné pracovisko a kompetenčné centrum so zameraním na digitalizáciu slovacikálnych dokumentov a kultúrnych objektov) a strategickej úlohy č. 8 Výstavba a rekonštrukcia knižníc, ochrana knižničného fondu (priorita 8.1 Modernizovať a zrekonštruovať detašované pracovisko knižnice vo Vrútkach a umiestniť tam všetky technologické prevádzky na digitalizáciu, mikrofilmovanie, konzervovanie a reštaurovanie zbierok, dlhodobé deponovanie digitálneho obsahu a fyzickú ochranu analógových a digitálnych nosičov.).
Predkladaný návrh nadväzuje na individuálny projekt Slovenskej národnej knižnice v Martine (ďalej len „SNK“) „Slovenská digitálna knižnica – detašované pracovisko SNK, Vrútky“, ktorý je implementovaný od decembra 2007 a je spolufinancovaný z prostriedkov Finančného mechanizmu Európskeho hospodárskeho priestoru (ďalej len „FM EHP“) a Nórskeho finančného mechanizmu (ďalej len „NFM“), a ktorého cieľom je vybudovať kompetenčné centrum a centrum excelencie EÚ pre oblasť digitalizácie. Celková výška nenávratného finančného príspevku (ďalej len „NFP“) na realizáciu projektu predstavuje (po znížení v dôsledku kurzových rozdielov SKK/EUR v čase medzi podávaním projektovej žiadosti, podpisom zmluvy o NFP a samotnou realizáciou projektu; ako aj v dôsledku zníženia spolufinancovania niektorých aktivít pri súčasnom navýšení nevyhnutných stavebných nákladov) sumu 1.359.906,70 EUR. V priebehu realizácie projektových aktivít sa ukázalo, že uvedená suma NFP nie je dostačujúca na dosiahnutie vecného cieľa individuálneho projektu (ďalej len „IP“). Zmluva o NFP č. SK0032 medzi Úradom vlády SR ako Národným kontaktným bodom (ďalej len „NKB“) a SNK ako konečným prijímateľom (ďalej len „KP“) uzavretá na základe Dohody o poskytnutí grantu medzi Výborom pre finančný mechanizmus a Národným kontaktným bodom č. SK0032-SGE-00062-E-V2 EEA FM a Dohody o poskytnutí grantu medzi Nórskym ministerstvom zahraničných vecí a Národným kontaktným bodom č. SK0032-SGN-00064-E-V2 Norwegian FM v čl. IV ods. 9 v tejto súvislosti ustanovuje, že „konečný prijímateľ je povinný uhradiť všetky ďalšie výdavky, ktoré vyplynú v súvislosti s realizáciou IP, a ktoré sú zároveň pre tento účel nevyhnutné; ak si konečný prijímateľ túto povinnosť riadne nesplní, v dôsledku čoho celkový cieľ IP nebude možné dosiahnuť, konečný prijímateľ je povinný vrátiť dovtedy poskytnutú čiastku peňažných prostriedkov v plnej výške.“ 
Na základe vyššie uvedeného sa preto navrhuje, aby vláda SR rozhodla o dofinancovaní predmetného individuálneho projektu v roku 2011 tak, aby mohlo byť vydané kolaudačné rozhodnutie pre  časť stavby schopnú samostatného užívania, v ktorej bude umiestnená prevádzka digitalizačného pracoviska s technológiami na digitalizáciu materiálov písomného kultúrneho a vedeckého dedičstva Slovenska ako realizačný výstup projektu. Zároveň sa navrhuje, aby vláda Slovenskej republiky rozhodla o dobudovaní celého objektu digitalizačného pracoviska SNK vo Vrútkach v rokoch 2012 – 2013 tak, aby v ňom mohli byť umiestnené ďalšie pracoviská SNK súvisiace s digitalizáciou textových dokumentov. 
Predkladaný návrh bude mať dopad na štátny rozpočet v celkovej výške  3.660.070,52 EUR, pričom sa navrhuje, aby finančné prostriedky na dobudovanie digitalizačného pracoviska SNK vo Vrútkach boli zabezpečené zvýšením limitu kapitálových výdavkov rozpočtovej kapitoly ministerstva kultúry na rok 2011 vo výške  1.331.371,99 EUR, na rok 2012 vo výške 1.320.289,42 EUR a na rok 2013 vo výške 1.008.409,11 EUR. Doložka pre posudzovanie vplyvov je súčasťou predkladaného materiálu.
Predkladaný materiál prešiel medzirezortným pripomienkovým konaním, ktorého vyhodnotenie je jeho súčasťou.
Ministerstvo kultúry predkladá materiál na rokovanie vlády SR bez rozporov.